ᱠᱳᱰᱟᱨᱢᱟ-ᱦᱟᱡᱟᱨᱤᱵᱟᱜᱽ-ᱵᱟᱨᱠᱟᱠᱟᱱᱟ-ᱨᱟᱺᱪᱤ ᱞᱟᱭᱤᱱ

ᱠᱳᱰᱟᱨᱢᱟ-ᱦᱟᱡᱟᱨᱤᱵᱟᱜᱽ-ᱵᱟᱨᱠᱟᱠᱟᱱᱟ-ᱨᱟᱺᱪᱤ ᱞᱟᱭᱤᱱ ᱫᱚ ᱢᱤᱫ ᱥᱤᱧᱚᱛᱤᱭᱟᱹ ᱨᱮᱞᱣᱮ ᱞᱟᱭᱤᱱ ᱠᱟᱱᱟ, ᱡᱟᱦᱟᱸ ᱫᱚ ᱟᱥᱟᱱᱥᱳᱞ-ᱜᱟᱭᱟ ᱦᱟᱹᱴᱤᱧ ᱨᱮ ᱠᱳᱰᱟᱨᱢᱟ ᱡᱚᱸᱠᱥᱚᱱ ᱠᱷᱚᱱ ᱦᱟᱡᱟᱨᱤᱵᱟᱜᱽ ᱴᱟᱣᱩᱱ, ᱵᱟᱨᱠᱟᱠᱟᱱᱟ ᱟᱨ ᱨᱟᱺᱪᱤ ᱥᱟᱶ ᱡᱚᱲᱟᱣ ᱟᱠᱟᱱᱟ ᱾ ᱱᱚᱣᱟ ᱒᱑᱑ ᱠᱤᱞᱚᱢᱤᱴᱚᱨ (᱑᱓᱑ ᱢᱤᱞ) ᱴᱨᱮᱠ ᱫᱚ ᱮᱛᱚᱢ ᱥᱟᱢᱟᱝ ᱨᱮᱞᱣᱮ ᱟᱨ ᱥᱟᱢᱟᱝ ᱛᱟᱞᱢᱟ ᱨᱮᱞᱣᱮ ᱟᱹᱭᱫᱟᱹᱨᱤ ᱨᱮᱱᱟᱜ ᱴᱷᱟᱶ ᱨᱮ ᱢᱮᱱᱟᱜᱼᱟ ᱾

ᱱᱟᱜᱟᱢ
ᱱᱚᱣᱟ ᱞᱟᱭᱤᱱ ᱫᱚ ᱚᱴᱚᱞ ᱵᱤᱦᱟᱨᱤ ᱵᱟᱡᱽᱯᱮᱭᱤ ᱟᱜ ᱥᱟᱥᱚᱱ ᱚᱠᱛᱚ ᱨᱮ ᱑᱙᱙᱙ ᱥᱟᱞ ᱨᱮ ᱨᱮᱞ ᱵᱚᱡᱮᱴ ᱨᱮ ᱩᱪᱷᱟᱹᱱ ᱞᱮᱱᱟ ᱛᱟᱦᱮᱸᱫ ᱾ ᱠᱳᱰᱟᱨᱢᱟ-ᱦᱟᱡᱟᱨᱤᱵᱟᱜᱽ ᱴᱟᱣᱩᱱ ᱦᱟᱹᱴᱤᱧ ᱫᱚ ᱒᱐ ᱯᱷᱮᱵᱽᱨᱩᱣᱟᱨᱤ ᱒᱐᱑᱕ ᱨᱮ ᱯᱩᱨᱟᱹᱣ ᱞᱮᱱᱟ ᱾ ᱱᱚᱣᱟ ᱫᱚ ᱢᱟᱨᱟᱝ ᱢᱚᱱᱛᱨᱤ ᱱᱚᱨᱮᱱᱫᱽᱨᱚ ᱢᱳᱫᱤ ᱥᱟᱶᱛᱮ ᱡᱷᱟᱨᱠᱷᱚᱸᱰ ᱨᱤᱱᱤᱡ ᱨᱟᱡᱽᱯᱟᱞ ᱥᱟᱭᱤᱫᱽ ᱚᱦᱢᱚᱫᱽ, ᱥᱤᱨᱟᱹ ᱢᱚᱱᱛᱨᱤ ᱨᱟᱹᱜᱷᱩᱵᱚᱨ ᱫᱟᱥ, ᱥᱤᱧᱚᱛᱤᱭᱟᱹ ᱨᱮᱞᱣᱮ ᱢᱚᱱᱛᱨᱤ ᱥᱩᱨᱮᱥ ᱯᱨᱚᱵᱷᱩ, ᱛᱟᱞᱢᱟ ᱨᱮᱞ ᱯᱚᱱᱚᱛ ᱢᱚᱱᱛᱨᱤ ᱢᱚᱱᱳᱡᱽ ᱥᱤᱱᱦᱟ, ᱛᱟᱞᱢᱟ ᱠᱟᱹᱣᱰᱤᱟᱹᱨᱤ ᱢᱚᱱᱛᱨᱤ ᱟᱨ ᱦᱟᱡᱟᱨᱤᱵᱟᱜᱽ ᱨᱤᱱᱤᱡ ᱥᱚᱦᱮᱛ ᱡᱚᱭᱚᱸᱛ ᱥᱤᱝᱦᱟ ᱛᱮᱭᱟᱨ ᱠᱮᱫᱼᱟ ᱾

ᱦᱟᱡᱟᱨᱤᱵᱟᱜᱽ ᱴᱟᱣᱩᱱ-ᱵᱟᱨᱠᱟᱠᱟᱱᱟ ᱦᱟᱹᱴᱤᱧ ᱫᱚ ᱗ ᱱᱚᱵᱷᱮᱢᱵᱚᱨ ᱒᱐᱑᱖ ᱥᱟᱞ ᱨᱮ ᱕᱗ ᱠᱤᱞᱚᱢᱤᱴᱚᱨ ᱡᱤᱞᱤᱧ ᱥᱤᱨᱟᱹ ᱢᱚᱱᱛᱨᱤ ᱨᱟᱹᱜᱷᱩᱵᱚᱨ ᱫᱟᱥ ᱛᱟᱦᱮᱸ ᱠᱟᱱ ᱡᱷᱚᱜ ᱨᱮᱞᱣᱮ ᱢᱚᱱᱛᱨᱤ ᱥᱩᱨᱮᱥ ᱯᱨᱚᱵᱷᱩ ᱦᱚᱛᱮᱛᱮ ᱯᱟᱥᱮᱱᱡᱚᱨ ᱴᱨᱮᱱ ᱞᱟᱹᱜᱤᱫ ᱛᱮ ᱮᱛᱚᱦᱚᱵ ᱞᱮᱱᱟ ᱾ ᱪᱮᱫᱟᱜ ᱥᱮ ᱱᱚᱣᱟ ᱞᱟᱭᱤᱱ ᱫᱚ ᱠᱳᱭᱞᱟ ᱢᱟᱭᱱᱤᱝ ᱵᱮᱞᱴ ᱦᱚᱛᱮᱛᱮ ᱪᱟᱞᱟᱜ ᱠᱟᱱᱟ, ᱚᱱᱟᱛᱮ ᱱᱚᱣᱟ ᱨᱮ ᱯᱟᱥᱮᱱᱡᱚᱨ ᱦᱮᱡ ᱥᱮᱱ ᱥᱟᱶᱛᱮ ᱟᱹᱰᱤ ᱜᱟᱱ ᱠᱳᱭᱞᱟ ᱦᱚᱸ ᱦᱩᱭᱩᱜᱼᱟ ᱾

᱓᱑ ᱢᱟᱨᱪ ᱒᱐᱑᱗ ᱦᱤᱞᱚᱜ ᱵᱟᱨᱠᱟᱠᱟᱱᱟ ᱡᱚᱸᱠᱥᱚᱱ ᱠᱷᱚᱱ ᱥᱤᱫᱷᱩᱣᱟᱨ ᱥᱴᱮᱥᱚᱱ ᱫᱷᱟᱹᱨᱤᱡ ᱵᱚᱨᱠᱟᱠᱟᱱᱟ-ᱨᱟᱺᱪᱤ ᱱᱟᱣᱟ ᱞᱟᱭᱤᱱ ᱦᱟᱹᱴᱤᱧ ᱨᱮ ᱵᱤᱥᱮᱥ ᱥᱮᱵᱟ ᱮᱦᱚᱵ ᱞᱮᱱᱟ ᱾

ᱨᱟᱺᱪᱤ-ᱵᱟᱨᱠᱟᱠᱟᱱᱟ ᱱᱟᱣᱟ ᱨᱮᱞ ᱞᱟᱭᱤᱱ ᱨᱮᱱᱟᱜ ᱴᱟᱴᱤᱥᱤᱞᱣᱟᱭ ᱟᱨ ᱥᱚᱝᱠᱤ ᱨᱮᱞᱣᱮ ᱥᱴᱮᱥᱚᱱ (᱓᱑.᱔ ᱠᱤᱞᱚᱢᱤᱴᱚᱨ) ᱛᱟᱞᱟ ᱨᱮ ᱯᱟᱥᱮᱱᱡᱚᱨ ᱴᱨᱮᱱ ᱨᱮᱱᱟᱜ ᱴᱨᱟᱭᱟᱞ ᱫᱚ ᱑᱗ ᱡᱟᱱᱩᱣᱟᱨᱤ ᱒᱐᱑᱘ ᱨᱮ ᱦᱩᱭ ᱞᱮᱱᱟ ᱾

ᱴᱟᱴᱤᱥᱤᱞᱣᱟᱭ ᱟᱨ ᱥᱟᱝᱠᱤ ᱛᱟᱞᱟ ᱨᱮ ᱱᱟᱣᱟ ᱨᱮᱞᱣᱮ ᱞᱟᱭᱤᱱ ᱨᱮᱱᱟᱜ ᱩᱰᱷᱟᱹᱣ ᱥᱟᱹᱜᱩᱱ ᱫᱚ ᱒᱙ ᱟᱜᱚᱥᱴ ᱒᱐᱑᱙ ᱥᱟᱞ ᱨᱮ ᱨᱟᱹᱜᱷᱩᱵᱚᱨ ᱫᱟᱥ ᱟᱜ ᱦᱚᱛᱮᱛᱮ ᱦᱩᱭ ᱞᱮᱱᱟ ᱾ ᱦᱟᱴᱤᱭᱟ ᱟᱨ ᱥᱟᱝᱠᱤ ᱥᱴᱮᱥᱚᱱ ᱛᱟᱞᱟ ᱨᱮ ᱵᱟᱨᱭᱟ ᱱᱟᱣᱟ ᱡᱚᱲᱟ ᱯᱟᱥᱮᱱᱡᱚᱨ ᱴᱨᱮᱱ ᱫᱚ ᱒᱙ ᱚᱜᱚᱥᱴ ᱒᱐᱑᱙ ᱥᱟᱞ ᱨᱮ ᱮᱛᱚᱦᱚᱵ ᱞᱮᱱᱟ ᱾

ᱱᱟᱣᱟ ᱥᱤᱫᱷᱣᱟᱨ-ᱥᱟᱝᱠᱤ ᱒᱗ ᱠᱤᱞᱚᱢᱤᱴᱚᱨ ᱨᱮᱞ ᱦᱟᱹᱴᱤᱧ ᱨᱮ ᱑᱘ ᱱᱚᱵᱷᱮᱢᱵᱚᱨ ᱒᱐᱒᱒ ᱨᱮ ᱴᱨᱟᱭᱤᱞ ᱫᱚ ᱯᱩᱨᱟᱹᱣ ᱮᱱᱟ ᱾ ᱒᱗ ᱠᱤᱞᱚᱢᱤᱴᱚᱨ ᱡᱤᱞᱤᱧ ᱱᱚᱣᱟ ᱨᱮᱞ ᱴᱮᱱᱮᱞ ᱨᱮ ᱔ ᱴᱩᱱᱮᱞ, ᱓᱒ ᱠᱟᱨᱵᱽ ᱟᱨ ᱢᱚᱬᱮ ᱜᱚᱴᱟᱝ ᱢᱩᱬ ᱵᱨᱤᱡᱽ ᱠᱚ ᱵᱮᱱᱟᱣ ᱟᱠᱟᱱᱟ ᱾ ᱱᱤᱛᱚᱜ ᱱᱚᱣᱟ ᱰᱟᱦᱟᱨ ᱨᱮ ᱯᱟᱴᱱᱟ–ᱨᱟᱺᱪᱤ ᱵᱚᱱᱫᱮ ᱵᱷᱟᱨᱚᱛ ᱮᱠᱥᱯᱨᱮᱥ ᱪᱟᱞᱟᱜ ᱠᱟᱱᱟ, ᱡᱟᱦᱟᱸ ᱫᱚ ᱒᱗ ᱡᱩᱱ ᱒᱐᱒᱓ ᱨᱮ ᱱᱚᱨᱮᱱᱫᱽᱨᱚ ᱢᱳᱫᱤ ᱫᱚ ᱵᱷᱚᱯᱟᱞ ᱠᱷᱚᱱ ᱵᱷᱤᱰᱤᱭᱳ ᱠᱚᱱᱯᱷᱮᱨᱮᱱᱥ ᱦᱚᱛᱮᱛᱮᱭ ᱩᱰᱷᱟᱹᱣ ᱥᱟᱹᱜᱩᱱ ᱞᱮᱫ ᱛᱟᱦᱮᱸᱫ ᱾

ᱪᱟᱸᱜᱟ ᱞᱟᱭᱤᱱ
ᱦᱟᱡᱟᱨᱤᱵᱟᱜᱽ-ᱠᱳᱰᱟᱨᱢᱟ ᱞᱟᱭᱤᱱ ᱫᱚ ᱡᱚᱲᱟᱣᱟᱜ ᱴᱳᱨᱤ-ᱥᱤᱵᱽᱯᱩᱨ-ᱠᱟᱴᱷᱩᱣᱟᱴᱤᱭᱟ ᱞᱟᱭᱤᱱ ᱨᱮᱱᱟᱜ ᱯᱨᱚᱡᱮᱠᱴ ᱫᱚ ᱑᱙᱙᱘ ᱥᱟᱞ ᱨᱮ ᱠᱚᱧᱮ ᱠᱚᱨᱱᱟᱯᱩᱨᱟ ᱠᱳᱭᱞᱟ ᱴᱚᱴᱷᱟ ᱨᱮ ᱠᱳᱭᱞᱟ ᱮᱢᱚᱜ ᱨᱮᱱᱟᱜ ᱩᱥᱠᱟᱹᱣ ᱞᱟᱹᱜᱤᱫ ᱛᱮ ᱵᱮᱱᱟᱣ ᱞᱮᱱᱟ ᱛᱟᱦᱮᱸᱫ ᱾ ᱱᱤᱛᱚᱜ ᱴᱳᱨᱤ-ᱥᱤᱵᱽᱯᱩᱨ ᱦᱟᱹᱴᱤᱧ ᱫᱚ ᱠᱟᱹᱢᱤ ᱨᱮ ᱢᱮᱱᱟᱜᱼᱟ ᱟᱨ ᱥᱤᱵᱽᱯᱩᱨ-ᱠᱟᱛᱷᱩᱴᱤᱭᱟ ᱦᱟᱹᱴᱤᱧ ᱨᱮ ᱠᱟᱹᱢᱤ ᱯᱨᱚᱜᱨᱮᱥ ᱨᱮ ᱢᱮᱱᱟᱜᱼᱟ ᱾

ᱯᱨᱚᱡᱮᱠᱴ ᱨᱮᱭᱟᱜ ᱞᱟᱹᱠᱛᱤ
ᱠᱳᱰᱟᱨᱢᱟ-ᱦᱟᱡᱟᱨᱤᱵᱟᱜᱽ-ᱵᱟᱨᱠᱟᱠᱟᱱᱟ-ᱨᱟᱺᱪᱤ ᱛᱟᱞᱟ ᱨᱮ ᱯᱩᱨᱟᱹ ᱦᱟᱹᱴᱤᱧ (ᱜᱩᱴ ᱒᱐᱐ ᱠᱤᱞᱚᱢᱤᱴᱚᱨ ᱡᱤᱞᱤᱧ) ᱞᱟᱹᱜᱤᱫ ᱯᱨᱚᱡᱮᱠᱴ ᱨᱮᱱᱟᱜ ᱞᱮᱠᱷᱟᱥᱤᱫ ᱫᱚ ᱓᱐᱐᱐ ᱠᱳᱴᱤ ᱠᱟᱱᱟ ᱾ ᱦᱟᱡᱟᱨᱤᱵᱟᱜᱽ ᱠᱷᱚᱱ ᱠᱳᱰᱟᱨᱢᱟ ᱛᱟᱞᱟ ᱗᱙.᱗ ᱠᱤᱞᱚᱢᱤᱴᱚᱨ ᱨᱮᱞ ᱞᱟᱭᱤᱱ ᱨᱮ ᱙᱓᱖ ᱠᱳᱴᱤ ᱴᱟᱠᱟ ᱦᱩᱭ ᱞᱮᱱᱟ ᱾ ᱑᱙᱙᱙ ᱥᱮᱨᱢᱟ ᱨᱮ ᱯᱨᱚᱡᱮᱠᱴ ᱨᱮᱱᱟᱜ ᱮᱛᱚᱦᱚᱵ ᱚᱠᱛᱚ ᱨᱮ, ᱓᱓᱒ ᱠᱳᱴᱤ ᱴᱟᱠᱟ ᱨᱮᱱᱟᱜ ᱛᱟᱦᱮᱸ ᱠᱟᱱᱟ, ᱢᱮᱱᱠᱷᱟᱱ ᱚᱠᱛᱚ ᱥᱟᱶᱛᱮ, ᱙᱓᱖ ᱠᱳᱴᱤ ᱴᱟᱠᱟ ᱫᱷᱟᱹᱨᱤᱡ ᱵᱟᱲᱦᱟᱣ ᱮᱱᱟ ᱾

ᱟᱨᱦᱚᱸ ᱧᱮᱞ ᱢᱮ
 ᱦᱟᱡᱟᱨᱤᱵᱟᱜᱽ ᱴᱟᱣᱩᱱ ᱨᱮᱞᱣᱮ ᱥᱴᱮᱥᱚᱱ
 ᱠᱳᱰᱟᱨᱢᱟ ᱡᱚᱸᱠᱥᱚᱱ ᱨᱮᱞᱣᱮ ᱥᱴᱮᱥᱚᱱ
 ᱵᱟᱨᱠᱟᱠᱟᱱᱟ ᱡᱚᱸᱠᱥᱚᱱ ᱨᱮᱞᱣᱮ ᱥᱴᱮᱥᱚᱱ
 ᱯᱟᱴᱱᱟ–ᱨᱟᱺᱪᱤ ᱵᱚᱱᱫᱮ ᱵᱷᱟᱨᱚᱛ ᱮᱠᱥᱯᱨᱮᱥ

ᱥᱟᱹᱠᱷᱭᱟᱹᱛ

ᱛᱷᱚᱠ:ᱯᱚᱪᱷᱤᱢ ᱵᱟᱝᱞᱟ ᱨᱮ ᱨᱮᱞ  ᱥᱟᱜᱟᱲᱚᱢ
ᱛᱷᱚᱠ:ᱡᱷᱟᱨᱠᱷᱚᱸᱰ ᱨᱮ ᱨᱮᱞ ᱥᱟᱜᱟᱲᱚᱢ
ᱛᱷᱚᱠ:ᱟᱥᱟᱱᱥᱳᱞ ᱨᱮ ᱥᱟᱜᱟᱲᱚᱢ
ᱛᱷᱚᱠ:ᱡᱟᱢᱥᱮᱫᱽᱯᱩᱨ ᱨᱮ ᱥᱟᱜᱟᱲᱚᱢ
ᱛᱷᱚᱠ:ᱠᱷᱚᱲᱚᱜᱽᱯᱩᱨ ᱨᱮ ᱥᱟᱜᱟᱲᱚᱢ